ทหารไทยชวนลุยสหรัฐ
เศรษฐกิจฟื้นจังหวะลงทุนหุ้นถูกออก2กองทุนใหม่ขาย28ม.ค.นี้
28 ม.ค. 2556

เศรษฐกิจฟื้นจังหวะลงทุนหุ้นถูกออก2กองทุนใหม่ขาย28ม.ค.นี้
บลจ.ทหารไทย เปิดตัว 2 กองทุนใหม่ ลุยหุ้นสหรัฐ มองจังหวะลงทุน ราคาถูก กำไรบริษัทจดทะเบียนแข็งแกร่ง
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทเปิดขายกองทุนใหม่พร้อมกัน 2 กองทุน ได้แก่ กองทุนเปิดทหารไทย US500 Equity Index และกองทุนเปิดทหารไทย US500 เพื่อการเลี้ยงชีพ มูลค่าโครงการละ 1,000 ล้านบาท เสนอขายครั้งแรก (IPO) ในระหว่างวันที่ 28 ม.ค.-5 ก.พ. 2556
“เรามองเป็นโอกาสในการลงทุนในตลาดหุ้นสหรัฐ ซึ่งเศรษฐกิจเริ่มฟื้นตัวชัดเจน จึงเป็นอีกทางเลือกในการจัดทัพลงทุน นอกเหนือจากการลงทุนสินทรัพย์อื่นๆ” นายสมจินต์ กล่าว
ทั้งนี้ กองทุนจะเน้นลงทุนในหน่วยลงทุนของกองทุน iShare S&amp;P500 Index Fund (กองทุนหลัก) ซึ่งเป็นกองทุน ETF จดทะเบียนซื้อขายในตลาดหลักทรัพย์นิวยอร์ก ประเทศสหรัฐ โดยเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิ และในช่วงเสนอขายครั้งแรกนี้กองทุนอาจจะทำสัญญาซื้อขายล่วงหน้า เพื่อป้องกันความเสี่ยงจากอัตราแลกเปลี่ยนไม่น้อยกว่า 90% ของมูลค่าสินทรัพย์สุทธิ
สำหรับกองทุนหลักลงจะทุนในหุ้นที่เป็นส่วนประกอบของดัชนี S&amp;P500 ประกอบด้วยหุ้นบริษัทขนาดใหญ่ที่จดทะเบียนในตลาดหลักทรัพย์ของสหรัฐ เช่น ตลาดหลักทรัพย์นิวยอร์ก ตลาดหลักทรัพย์ NASDAQ จำนวน 500 บริษัท ซึ่งเป็นที่รู้จักและคุ้นเคย เช่น Apple, Google, IBM, Starbucks, Coca Cola, Ford และ Nike เป็นต้น โดยกำไรกว่า 40% ของดัชนี S&amp;P500 มาจากนอกสหรัฐ โดยกว่า 15% มาจากประเทศกำลังพัฒนาและมีสัดส่วนเพิ่มขึ้นอย่างต่อเนื่อง 
อย่างไรก็ตาม เห็นว่าปัจจุบันภาคอสังหาริมทรัพย์ของสหรัฐฟื้นตัว ราคาบ้านเริ่มปรับตัวเพิ่มขึ้น ซึ่งจะส่งผลดีต่อระบบเศรษฐกิจ เมื่อคนอเมริกันมีความมั่งคั่งเพิ่มก็จะมีความมั่นใจจับจ่ายใช้สอยมากขึ้นด้วย อีกทั้งคาดว่าภาคธุรกิจมีความจำเป็นต้องเริ่มลงทุนเพื่อขยายธุรกิจเพิ่มหลังความไม่ชัดเจนด้านนโยบายการคลังลดลง ซึ่งส่งผลดีต่อระบบเศรษฐกิจ
ด้านบริษัทจดทะเบียนในดัชนี S&amp;P500 ได้ปรับตัวอย่างมากตั้งแต่เกิดวิกฤตเศรษฐกิจ ปัจจุบันมีหนี้สินต่อทุนเหลือเพียง 1 เท่า จากช่วงก่อนเกิดวิกฤตอยู่ที่ 2 เท่า ส่วนแนวโน้มการเติบโตของกำไร ซึ่งบลูมเบิร์กคาดการณ์ว่าจะอยู่ในระดับสูงสุดเป็นประวัติการณ์ โดยในปี 2556 จะเติบโต 9.71% และปี 2557 เติบโต 11.51% ขณะที่สัดส่วนราคาต่อกำไรต่อหุ้น (พี/อี) อยู่ที่ 13.5 เท่า ยังต่ำกว่าค่าเฉลี่ยในอดีตที่ 15 เท่า ประมาณ 10% อีกทั้งคาดการณ์ว่าดัชนีในอีก 12 เดือนข้างหน้าอยู่ที่ 1,630 จุด จากปัจจุบันอยู่ที่ 1,494 จุด
อย่างไรก็ดี ผลสำรวจของบลูมเบิร์กได้ประมาณการเติบโตทางเศรษฐกิจสหรัฐว่าจะลดลงในไตรมาส 4 ปี 2555 จากความกังวลปัญหาหน้าผาการคลัง แต่จะปรับตัวเพิ่มขึ้นหลังจากนั้นอย่างต่อเนื่อง โดยประมาณการเติบโตที่ 2% และ 2.8% ในปี 2556 และ 2557 ตามลำดับ m